Noordwes-premier vra kalmte na nóg 'n moord | Maroela Media
Noordwes-premier vra kalmte na nóg 'n moord
Supra Mahumapelo, premier van Noordwes, het Dinsdag die inwoners in Rustenburg se mynbougebiede versoek om kalm te bly te midde van verhoogde spanning nadat nóg 'n lid van die vakbond Amcu vermoor is.
"Ons kan nie voortgaan om mekaar só dood te maak nie. Ons moet agting vir mense se lewens hê en ons moet nooit ophou om met mekaar te praat nie, maak nie saak hoe moeilik die situasie is nie," het Mahumapelo gesê. "Moord sal nooit die uitdagings oplos nie. Ons betuig ons meegevoel met die familie in hierdie moeilike tyd."
Mvelisi Biyela, gesondheid- en veiligheidsbeampte van die Association of Mineworkers and Construction Union (Amcu) is Vrydagaand in Wonderkop voor sy vrou en sesjarige kind doodgeskiet. Hy is glo agter in sy kop en in sy rug geskiet.
Lt.kol. Adele Myburgh, woordvoerder van die polisie in Noordwes, het gesê die polisie ondersoek 'n saak van moord nadat die 35-jarige man by die Lonmin-familiedorp in Wonderkop doodgeskiet is. "Twee verdagtes het van die toneel gevlug. Die ondersoek duur voort. Niemand is nog in hegtenis geneem nie," het Myburgh bygevoeg.
Joseph Mathunjwa, president van Amcu, het gesê Biyela se moord kom neer op 'n oorlogverklaring teen Amcu. "Ons gaan nie met ons arms gevou staan terwyl ons lede vermoor word nie. Amcu heg waarde aan die lewens van sy lede, van alle platinumwerkers en alle mynwerkers. Indien iemand seerkry, kry almal seer," het hy gesê. "Ons sal nie soos vlieë doodgemaak word nie. Ons sal terugbaklei en ons sal hard baklei. Ons wil nie krokodiltrane van die regering, die bestuur of die media hê nie."
Hy het gesê minstens vyf Amcu-leiers is die afgelope paar maande dood. Niemand is nog in hegtenis geneem nie.
Mpeke Nonyana (49), taktesourier van Amcu by Impala Platinum se nommer 6-skag is op 12 September doodgeskiet. Hy is by die vakbond se kantoor geskiet. Mohahu Daniel Maseko (35), lid van Amcu, is op 17 September by Luka doodgeskiet toe hy op pad was huis toe van Impala-platinummyn af. Nóg 'n Amcu-lid is op dieselfde dag in die been geskiet en is in 'n hospitaal opgeneem.
Outa bekom interdik teen Gupta-beheerde trustgeld
Maar boere kan maar vermoor word en jy rep nie ñ woord nie!
En wat van ons boere mnr Supra? Of is dit maar n kwessie van "too bad"? Jy maak n ophef oor n handjievol vakbondmense wat vermoor word terwyl ons plaasgrond rooi van onskuldige bloed is… Wat van ons boere mnr Supra? Wat van ons boere?
Is vakbondlede belangriker as die boere wat weekliks vermoor word Mnr Supra Mahumapelo. Hoekom het jy nog nooit 'n woord gerep oor hierdie sinnelose moorde teen blanke afrikaners nie, is hulle nie ook mense en werkgewers in die land nie. SKANDE